Aiden Ford

Aiden Ford on fiktiivinen hahmo scifi-sarjassa Stargate Atlantis. Hän oli sarjassa vakiohahmona ensimmäisellä tuotantokaudella, mutta toisella tuotantokaudella häntä nähtiin vain satunnaisesti ja kolmannella tuotantokaudella hän ei näyttäytynyt sarjassa. Fordia näyttelee Rainbow Sun Francks.

Luutnantti Ford oli innokas nuori sotilas liittyessään Atlantis-retkikuntaan. Hän oli erikoistunut aseisiin ja räjähteisiin, ja hänestä tuli osa retkikunnan lippulaivajoukkuetta, jossa hän osoittautui taitavaksi ja hyödylliseksi lisäksi. Fordin nuoren iän takia joukkueen muut jäsenet, lähinnä John Sheppard ja Rodney McKay, tekivät hänestä usein leikkimielisesti pilaa.

Wraithien hyökätessä Atlantikseen Ford jäi eräiden muiden sotilaiden kanssa saarroksiin. Wraith alkoi syödä Fordia kädellään, mutta samalla hetkellä tapahtuneen räjähdyksen takia molemmat sinkoutuivat alla olevaan mereen. Myöhemmin Ford löydettiin elossa, vaikka hänen olisi kaiken järjen mukaan täytynyt olla kuollut viruttuaan kylmässä vedessä yli tunnin kasvot alaspäin. Tohtori Beckett sai selville, että kuollessaan wraithin elimistöstä oli siirtynyt Fordiin entsyymiä, jonka avulla wraithit pitävät uhrejaan pidemmän aikaa elossa syömisprosessin aikana. Tämän takia Fordista oli tullut tavallista ihmistä kestävämpi ja voimakkaampi. Sivuvaikutuksena oli kuitenkin, että entsyymi aiheutti Fordille huumeiden käyttöön verrattavia vieroitusoireita ja muutti tämän persoonallisuuden aggressiivisemmaksi. Ford pakeni Atlantiksesta hyökättyään henkilökunnan kimppuun ja katosi.

Myöhemmin Fordin entiset joukkuejäsenet törmäsivät tähän samalla planeetalla, josta löysivät Ronon Dexin. Ford yritti taivuttaa McKayn uskomaan, ettei ollut hullu, mutta Fordin yhä jatkuva aggressiivisuus ja entsyymiriippuvuus kertoivat muuta. Hän pakeni taas ennen kuin Sheppard ehti ottaa hänet kiinni ja viedä tohtori Beckettin hoitoon.

Ford kidnappasi myöhemmin joukkueen ja selvisi, että hän oli kerännyt ympärilleen joukon miehiä, joilla oli kaikilla entsyymiriippuvuus. Miehet uskoivat pystyvänsä taistelemaan paremmin wraitheja vastaan entsyymin alaisena, ja he huumasivat myös McKayn, Teylan ja Rononin yrittäen todistaa näille entsyymin hyödyllisyyden. Fordin aikomuksena oli käyttää entisiä joukkuetovereitaan apuna waithien emoaluksen tuhoamisyityksessä. Yritys ei mennyt sulavasti, ja joukkue pelastui aluksen sisältä viime hetkillä ennen sen räjähtämistä. Ford oli viimeisten tietojen mukaan aluksessa sen räjähtäessä, mutta Sheppard uskoo atlantislaisten näkevän tämän vielä, koska Ford on kekseliäs ja saattoi hyvinkin onnistua pakenemaan. Ford palaa myöhemmin sarjan juonta jatkavassa kirjassa Stargate Atlantis Legacy: a Third path, jossa paljastuu että hän pakeni Wraithien emoaluksesta pienemmällä Wraithien avaruusaluksella, mutta ei osannut lentää sitä ja syöksyi lähimmän planeetan, Edowinin pinnalle. Teknologisesti kehittynyt ihmisrotu Matkalaiset pelastivat Fordin ja auttoivat häntä vieroittumaan entsyymistä mutta vieroitusoireista toipuminen kesti Fordilla kokonaisen vuoden. Ford ei pystynyt palaamaan Atlantikseen, joten hän jäi Matkalaisten luokse. Ford tapasi siellä tulevan vaimonsa Atelian, jonka kanssa hän sai myöhemmin pojan. Ford auttoi matkalaisia taistelemaan Wraitheja vastaan ja otti identiteetin Wolf. Atlantiksen retkikunta oli solminut rauhan Wraithien kanssa ja Wolfin Wraitheille aiheuttama tuho huolestutti heitä, sillä se vaaransi rauhan. Ihmiset saivat lopulta aikaiseksi sopimuksen, jonka mukaan Ford "karkoitetaan" maahan Pegasus-galaksista ja rauha säilytetään. Ford ja hänen vaimonsa ja poikansa palaavat Maahan, jossa Ford tapaa jälleen serkkunsa ja isovanhempansa ja aloittaa perheensä kanssa uuden elämän.

Muuta Fordista
 Fordin kasvattivat hänen isovanhempansa. Hänellä on myös läheinen serkku Lara.

Aiheesta muualla
Hahmokuvaus GateWorld-sivustolla  
Aiden Ford StargateWikissa 

Tähtiportin hahmot

it:Personaggi di Stargate Atlantis#Aiden Ford